"กรณ์" ลั่น พ.ค. แก้หนี้นอกระบบครบวงจร
รมว.คลังลงพื้นที่ จ.ตรัง ประกาศช่วยลูกหนี้ 1.2 ล้านคนต่อเนื่อง คาดเดือนพ.ค.นี้ออกมาตรการครบวงจร ไม่ให้กลับเป็นหนี้นอกระบบอีก
2 เม.ย. 2553

รมว.คลังลงพื้นที่ จ.ตรัง ประกาศช่วยลูกหนี้ 1.2 ล้านคนต่อเนื่อง คาดเดือนพ.ค.นี้ออกมาตรการครบวงจร ไม่ให้กลับเป็นหนี้นอกระบบอีก
นายกรณ์ จาติกวณิช รมว.คลัง กล่าวในการลงพื้นที่ จ.ตรัง เพื่อตรวจเยี่ยมและติดตามการดำเนินงานตามนโยบายของรัฐ ว่า การดูแลแก้ปัญหาหนี้นอกระบบต้องครบวงจร ต้องบริหารทั้งหนี้นอกระบบที่ติดค้างอยู่ในปัจจุบัน และความจำเป็นต้องการใช้เงินฉุกเฉินในอนาคต เป็นการหาทางออกให้ลูกหนี้นอกระบบเข้าถึงแหล่งเงินทุนได้มากขึ้น โดยขณะนี้กระทรวงการคลังได้ประสานงานกับธนาคารของรัฐทุกแห่ง เพื่อจัดให้มีวงเงิน ทั้งการโอนหนี้เข้าระบบ และเพื่อสำรองไว้ให้ลูกหนี้กู้เพิ่มเติมในอนาคต จะมีการประกาศหลักการให้ทราบอีกครั้งในเดือน พ.ค. เพื่อให้ลูกหนี้ที่มาขึ้นทะเบียนทั้งหมด 1.2 ล้านคนได้รับการดูแลต่อเนื่อง ไม่ว่าจะเป็นการโอนหนี้เข้ามาอยู่ในระบบ การฝึกอาชีพ การฝึกให้มีวินัยทางการเงิน และการดูแลให้มีวงเงินที่เข้าถึงได้ในอนาคต
สำหรับวงเงินฉุกเฉินจะมีเงื่อนไข คือ จะให้กู้เท่ากับวงเงินเดิมที่ได้รับการโอนหนี้เข้ามาอยู่ในระบบ เช่น เดิมโอนหนี้เข้าระบบ 5 หมื่นบาท ใช้หนี้ไประยะหนึ่งแล้วหนี้เหลือ 4 หมื่นบาท เมื่อเกิดกรณีฉุกเฉินก็สามารถกู้เงินได้ 1 หมื่นบาทไปใช้จ่ายได้ หากลูกหนี้มีการเบิกวงเงินฉุกเฉินเร็ว จะคิดดอกเบี้ยแพง ถ้าเบิกช้าจะคิดดอกเบี้ยถูก เพื่อเป็นแรงบันดาลใจให้มีวินัย และถ้าปรากฏว่าเป็นลูกหนี้ที่ดี เช่น ผ่านไปแล้ว 6 เดือน ธนาคารก็อาจจะเพิ่มวงเงินพิเศษให้อีกต่างหาก เช่น วงเงิน 5 หมื่นบาท ก็อาจจะกู้ได้เป็น 5.5-6 หมื่นบาท เพื่อใช้ในกรณีฉุกเฉิน